​ការ​ស៊ើបអង្កេត​ជា​បន្ទាន់​គួរ​ត្រូវ​ធ្វើ​លើ​ការិយាល័យ​សហចៅក្រម​ស៊ើប​អង្កេត
លោក ​ឆាំង ​យុគ ​បាន​ទទូច​ថា​មិន​ត្រូវ​ឲ្យមាន​ការលាឈប់​ពី​ការងារ​របស់​ចៅក្រម​ដោយ​ពុំមានការ​​​ស៊ើបអង្កេត​​​នោះឡើយ។
នាយកមជ្ឈមណ្ឌលឯកសារកម្ពុជា លោក ឆាំង យុគ បានអំពាវនាវដល់អង្គការសហប្រជាជាតិនៅថ្ងៃពុធនេះឲ្យចាត់វិធានការឲ្យបានម៉ឺងម៉ាត់បំផុតប្រឆាំងនឹងការចោទប្រកាន់ស្ដីពីអំពើពុករលួយនៅក្នុងការិយាល័យសហចៅក្រមស៊ើបអង្កេតនៃសាលាក្ដីខ្មែរក្រហម ដើម្បីអ្វីមួយដែលលោកហៅថា ជាការស្ដារកិត្តិយសរបស់សាលាក្ដីនេះឡើងវិញពីការអាប់ឱនដោយសារការចោទប្រកាន់ពីការជ្រៀតជ្រែកនិងចំណោទនៃភាពពុករលួយ។ លោក ឆាំង យុគ បានស្នើយ៉ាងដូច្នេះដោយសំអាងលើមូលហេតុនៃការលាឈប់ពីការងាររបស់សហចៅក្រមស៊ើបអង្កេតអន្ដរជាតិ លោក ស៊ីកហ្វ្រ៊ីត ប៊្លុង។ លោក ប៊្លុងដែលបានប្រកាសលាលែងពីការងារជាសាធារណៈកាលពីថ្ងៃច័ន្ទ ហើយលោកបានលាតត្រដាងថា មានការជ្រៀតជ្រែកផ្នែកនយោបាយពីរដ្ឋាភិបាលកម្ពុជាចូលក្នុងកិច្ចការស៊ើបអង្កេតរបស់លោកក្នុងសំណុំរឿងចុងក្រោយ ០០៣ និង០០៤។ លោក ឆាំង យុគ ដែលមជ្ឈមណ្ឌលរបស់លោកបានរួមចំណែកក្នុងការផ្ដល់ឯកសារស្ដីពីរបបខ្មែរក្រហមជាច្រើនដល់សាលាក្ដីពិសេស បានលើកឡើងនៅក្នុងសេចក្ដីថ្លែងការណ៍ជាសាធារណៈថា ការលាឈប់ពីការងាររបស់លោកចៅក្រម ស៊ីកហ្វ្រ៊ីត ប៊្លុង ជារូបភាពកាន់តែអាក្រក់បន្ថែមលើគម្រោងការអាក្រក់ និងការប៉ាន់ប្រមាណលើអំពើពុករលួយដែលកើតមាននៅក្នុងការិយាល័យសហចៅក្រមស៊ើបអង្កេតរួចទៅហើយនោះ។ នាយកមជ្ឈមណ្ឌលឯកសារកម្ពុជាដដែលបានគូសបញ្ជាក់ថា ជាការណ៍ចាំបាច់បំផុតដែលអង្គការសហប្រជាជាតិចាត់ការឲ្យបានម៉ឺងម៉ាត់ដើម្បីស្ដារទំនុកចិត្តនិងកេរ្តិ៍ឈ្មោះរបស់សាលាក្ដីខ្មែរក្រហម។ លោក ឆាំង យុគ បានទទូចថា មិនត្រូវឲ្យមានការលាឈប់ពីការងាររបស់ចៅក្រមដោយពុំមានការស៊ើបអង្កេតលើអ្វីដែលបានលើកឡើងនោះឡើយ។ «ដំណើរការហ្នឹងមានភាពពុករលួយ មានន័យថា មានភាពមិនប្រក្រតី។ ដូច្នេះចាំបាច់ត្រូវតែស៊ើបអង្កេតដោយឯករាជ្យ។ ហើយការលាលែងដោយមិនបានធ្វើការស៊ើបអង្កេតនេះមិនមែនជាទម្លាប់ល្អរបស់អង្គការសហប្រជាជាតិទេ។ ការលាលែងមិនមែនជាដំណោះស្រាយហើយមិនត្រូវឲ្យការលាលែងនេះកន្លងទៅផុតដោយគ្មានការស៊ើបអង្កេត»។ អង្គការគំនិតផ្ដួចផ្ដើមយុត្តិធម៌សង្គមសេរី OSJI របស់សហរដ្ឋអាមេរិក កាលពីឆ្នាំ២០០៧ បានបរិហារអំពើពុករលួយនៅសាលាក្ដីខ្មែរក្រហមខាងភាគីកម្ពុជា។ ហើយបន្ទាប់មកកម្មវិធីអភិវឌ្ឍន៍អង្គការសហប្រជាជាតិ(UNDP)បានបង្កកលុយជំនួយបរទេសដល់ភាគីកម្ពុជាចំនួន ៧២ម៉ឺនដុល្លារអាមេរិក។ កាលពីខែកញ្ញា លោក អ៊ុត ឈន អគ្គសវនាករនៃអាជ្ញាធរជាតិសវនកម្មកម្ពុជាដែលត្រូវបានតែងតាំងជាទីប្រឹក្សាឯករាជ្យរបស់សាលាក្ដីខ្មែរក្រហមសម្រាប់ធ្វើការត្រួតពិនិត្យលើការចោទប្រកាន់ស្ដីពីអំពើពុករលួយក្នុងសាលាក្ដីខ្មែរក្រហមបានអះអាងថា លោកមិនបានរកឃើញបញ្ហាធ្ងន់ធ្ងរទាក់ទងនឹងការចោទប្រកាន់ពីភាពមិនប្រក្រតី និងអំពើពុករលួយក្នុងសាលាក្ដីខ្មែរក្រហមនោះទេ។ លោកឆាំង យុគ បានដាស់តឿនថា ប្រសិនបើមិនមានការចាត់ការពីអង្គការសហប្រជាជាតិនោះទេ អង្គភាពក្នុងសាលាក្ដីខ្មែរក្រហមទាំងមូលរួមទាំងអង្គការសហប្រជាជាតិខ្លួនឯងផងនឹងជាប់ប្រឡាក់ប្រឡូសក្នុងការស៊ុមគ្រលុំជាមួយរដ្ឋាភិបាល។ តែលោកយូ ប៊ុនឡេង សហចៅក្រមស៊ើបអង្កេតកម្ពុជាបានចេញសេចក្ដីថ្លែងការណ៍មួយដែរនៅថ្ងៃពុធនេះដោយបញ្ជាក់ថា លោកបានធ្វើការសហការជាមួយនឹងដៃគូអន្តរជាតិលោកស៊ីកហ្វ្រ៊ីត ប៊្លុងក្នុងការស៊ើបអង្កេតសំណុំរឿង០០៣និង០០៤ដោយឯករាជ្យពីការជ្រៀតជ្រែកនានា។ លោកនេត្រ ភក្ដ្រា អ្នកនាំពាក្យសាលាក្ដីខ្មែរក្រហមខាងភាគីកម្ពុជាអះអាងថា សហចៅក្រមកម្ពុជានិងបន្ដជំហរបែបនេះតទៅទៀត។ «គាត់នឹងបន្ដឯករាជ្យភាព ហើយនឹងប្រយុទ្ធប្រឆាំងទៅនឹងរាល់ការប៉ុនប៉ងជ្រៀតជ្រែកនានាពីមជ្ឈដ្ឋានខាងក្រៅ និងមជ្ឈដ្ឋានខាងក្នុងខាងសហចៅក្រមស៊ើបអង្កេត»។ ក្នុងពេលជាមួយគ្នានេះដែរ ក្រសួងការបរទេសកម្ពុជាក៏បានបញ្ជាក់ជំហរបស់ខ្លួនឡើងវិញថា រដ្ឋាភិបាលខ្មែរមិនដែលជ្រៀតជ្រែក ហើយក៏នឹងមិនជ្រៀតជ្រែកចូលកិច្ចការផ្ទៃក្នុងរបស់សាលាក្ដីខ្មែរក្រហមដែរ។ ហើយរដ្ឋាភិបាលកម្ពុជាគោរពឯករាជ្យភាពរបស់តុលាការនេះ ក៏ប៉ុន្ដែសេចក្ដីថ្លែងការណ៍ដដែលនៅតែព្រមានជាប្រយោលថា ខ្លួនមានសិទ្ធិរក្សានូវ«សន្តិភាព និងការផ្សះផ្សានៅក្នុងប្រទេស»៕